《穷巷吟四章 其四》
清代·姚燮

穷士感此无悦心，穷居聊作穷巷吟。搏击碎缶弹废琴，凄凄巷巷多愁音，究其端绪终难寻。

云光在目萧以森，川流在耳幽以沈。挂檐百丈城南岑，照我壁作颓崖深。

昏然置我穷壑阴，中道而况多淫霖。振冠拂我长鼻镡，激愤而啸乌能禁？

苦无藏粟无积金，彼面惟悴喉惟瘖，过我巷者皆黎黔。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。